***Adalékok a gyermeki jogok történetéhez 1.***

**Makai Éva**

**Pedagógiai hitvallásból jognyilatkozat - az I. világháború után[[1]](#footnote-1)**

A történelmi periódus határát a századelőn, az első világháború végével jelölhetjük ki. A világháborút követő korszak annyiban nevezhető újnak, hogy a világháború legkiszolgáltatottabb áldozataiért - a gyermekekért - tevékenykedők leghaladóbb képviselői továbbléptek a gyermekeket segítő alapok, alapítványok egyletek, egyesületek létrehozásán. Bár ezeket továbbra is rendkívül fontosnak tartották, de tevékenységüket kiszélesítették a nemzetközi segítségadás felé.

Gondolhatunk itt ilyenekre, mint a Londonban 1919-ben Miss Eglantyne Jebb által létrehozott "The Save the Children Fund" (Salvate Parvulos) "Mentétek meg a Gyermekeket!" Alap tevékenységére, akik a háború ártatlan áldozatain segítettek.[[2]](#footnote-2) 1920 januárjában ugyanez a Miss Eglantyne Jebb lesz az egyik alapítója a "Nemzetközi Gyermekmentő Szövetség"-nek Genfben. Az "Union Internationale de Secours aux Enfants"-ba francia, finn, svéd, svájci, egyesületek lépnek sorra be, mellettük ott találhatók a legtöbb európai ország gyermekvédelmi intézményei. A "Gyermekmentő Szövetség" a háború sújtotta, éhező területekre koncentrálta tevékenységét (Abesszínia, Albánia, Ausztria, Bulgária, Egyesült Államok, Magyarország, Németország, Oroszország, stb.; gyermeknyaraltatás, élelmiszersegély, mintafalvak létrehozása, orvosi rendelővel egybekötött napközi otthon, stb.). A két szervezet szorosan együttműködött, s gyermekmentés helyett a preventív gyermekvédelmet kívánták építeni.

(Csak érdekességként említem meg, hogy a Szövetség első magyarországi megbízottja Vajkai Rózsi volt, aki az iskola előtti korosztálynak óvoda helyett napközi otthonokat állított fel. Nevénél tán ismertebb nővére, Vajkai Júlia Éva neve, aki a "The Save the Children Fund" támogatta 16 hazai munkaiskola megteremtésében kiemelkedő szerepet vállalt 1919-1928 között.)

A nemzetközi segítségadás igényén túl megjelent egy olyan szabályozás igénye is, amely a gyermekek ügyében általános, nemzetek fölötti érvénnyel bír. Ilyen igénnyel fogalmazódott meg az 1924. évi Genfi Nyilatkozat. Az öt pontból álló deklaráció beterjesztését a "Union Internationale de Secours aux Enfants" kezdeményezte 1924-ben a Népszövetség Közgyűlésén. Szövegét egy korabeli hazai fordításból idézem:

*"1. Genfi Szózat.*

*A gyermek jogát hirdeti ez a Genfi Szózat melyben megértvén, hogy a gyermeknek a legjobbal tartozik az ember, minden nemzet férfia és nője- faji, nemzetiségi, felekezeti különbség nélkül - tanuságot tesz e kötelezettségei mellett:*

*I. A gyermek egészséges fejlődését anyagilag és szellemileg biztosítani kell.*

*II. Az éhező gyermeknek enni kell adni; a beteg gyermeket ápolni kell; a fejletlen gyermeket buzdítani; az eltévelyedettet jó útra vezetni; az árvát, az elhagyottat felkarolni, gyámolítani.*

*III. Bajban legelőbb a gyermeken segítsünk.*

*IV. A gyermeket képessé kell arra nevelnünk, hogy kenyerét megkereshesse, és meg kell védelmeznünk mindennemű kihasználás ellen.*

*V. A gyermeket úgy kell nevelnünk, hogy átérezze, hogy embertársai javát legjobb képességeivel kell majd szolgálnia.[[3]](#footnote-3)*

Ugyanez a Genfi Nyilatkozat napjaink-beli, felfrissített fordításban így szól:

*1. A gyermek normális fizikai és szellemi fejlődéséhez szükséges valamennyi erőforrást biztosítani kell számára.*

*2. A gyermeket, ha éhes, meg kell etetni, ha beteg, meg kell gyógyítani. A szellemileg visszamaradt gyermeket segíteni kell, a vétkező gyermeket át kell nevelni, az árvákról és az elhagyott gyermekekről gondoskodni kell.*

*3. A gyermeket kell elsőnek menteni vész esetén.*

*4. Biztosítani kell a gyermek megélhetését és védeni kell őt a kizsákmányolás minden formájától.*

*5. A gyermeket annak tudatában kell felnevelni, hogy képességeit embertársai szolgálatába állíthassa.[[4]](#footnote-4)*

Figyelmesen elemezve a szöveget néhány helyen a két korszak pedagógiai szellemiségéből következőnek feltételezhetjük a fordításbeli eltéréseket. Ilyennek vélem a 2. pontban a "fejletlen gyermek" terminus helyett a "szellemileg visszamaradt gyermek" terminus használatát. Jellegzetesen a korszakváltáshoz rendelhető a szóhasználat változása. Illyés Sándor professzor a VI. Nevelésügyi Kongresszuson elhangzott előadásában kifejezetten ebből az aspektusból állította középpontba a 'különösség' címszóval összefüggésben a speciális nevelési szükségletű gyermekek problémájának, mint pedagógiai problémának megjelenését.[[5]](#footnote-5)

Ugyanitt a 2. pontban az elhagyott gyermekről történő gondoskodás szóhasználata egzaktabb és jogszerűbb, jogilag értelmezhetőbb, mint a gyámolítás fogalma.

Sajátosan alakul a 4. pont gyermekmunkával kapcsolatos megfogalmazása a két fordításban. A két szóhasználat különbségében a gyermekmunka megítélésével kapcsolatos álláspontok és megítélések fejlődése követhető.

Úgy tűnik, a kor szellemi áramlataival egybeesett, azoknak jól megfelelt a Genfi Nyilatkozat manifesztum jellege és műfaja. Mint tudjuk, 1924-ben tartotta a Genfi-tó partján, Genftől mintegy 80 kilométernyire Montreux-ben a "Ligue Internationale pour l' Éducation Nouvelle" (a Ferriere alapította Új Nevelés Ligája) kongresszusát[[6]](#footnote-6). Az sem lehet véletlen, hogy a kor leghaladóbb gondolkodású pedagógusainak konferenciája ugyanabban az évben, s szinte ugyanott zajlik, mint a Népszövetség ülése. Feltevésem szerint e Nyilatkozat az Új Nevelés Ligája kongresszusán részt vevő C. Freinetre is hatással lehetett. E feltevést megerősíteni látszik az a charta, amelyet Freinet fogalmazott "A gyerekek alapvető jogainak és szükségleteinek chartája" címmel[[7]](#footnote-7).

Ugyanebbben az időben fogalmazódnak meg Janusz Korczak gondolatai a gyermekek jogairól. Az 1929-ben Lengyelországban publikált munkájában így ír a Genfi Nyilatkozatról:

*"A genfi törvényalkotók összekeverték a kötelezettségeket és jogokat; a nyilatkozat hangvétele inkább rábeszélő, mintsem követelő: a jószándékra apellál, jóindulatért esdekel."*

Adataim szerint Korczak szinte az egyetlen volt ezekben az években, aki nem hitt a kiáltványok, manifesztumok, dekrétumok mindenhatóságában, erejében. Árvaházi és a háború utáni tapasztalatai másról szóltak, másféle gyermeki jogokat fogalmaztattak, írattak le vele.[[8]](#footnote-8) Hivatkozott munkájában Janusz Korczak fölsorakoztatja, hogy miféle jogokra, miféle tiszteletre kéne az embereknek gondolnia a gyermekkel kapcsolatosan.

Egyetlen esetben mégis a Genfi Nyilatkozat 3. pontjára hivatkozva apellált a jószándékra, esdekelt a jóindulatért. Úgy látszik, 1940-ben a gettóba szorított Varsói Árvaház vezetőjeként, nevelőjeként, s a népszerű rádióadások öreg doktoraként kétségbeesése diktálta e lépést: vész esetén a gyermekmentés kötelezettségére figyelmeztetni az emberiséget. [[9]](#footnote-9)

Sajátos adalék, hogy a Művelődésügyi Munkások Internacionáléjának 1928. évi lipcsei pedagógiai konferenciáján több előadás is napirendre került (görög ill. japán előadótól) amely jogi kontextusban vetette fel a proletárgyermek helyzetét [[10]](#footnote-10).

Az első világháború végétől datált "manifesztumos" korszak új irányai 1948-tól egyre élesebben kezdtek kirajzolódni. Ebben történelmi jelentőségű lépést jelentett az ENSZ Közgyűlésen 1948. december 10-én (Emberi Jogok Napja) elfogadott Emberi Jogok Egyetemes Nyilatkozata. Ilyennek kell tekintenünk még akkor is, ha elfogadása idején még nem rendelkezett jogi erővel, de világszerte széles körben befolyásolta a nemzeti alkotmányokat és törvényeket, s megalkotásától napjainkig erőteljes hatást gyakorol a nemzetközi jogalkotásra, a jog fejlődésére. S ekkortól indul meg az a folyamat, hogy olyan szerződéses rendelkezésekké, egyezményeké alakítsák át ezen alapelveket, amelyek a jogi kötelezettségeket jelentenek a csatlakozó, a megerősítő államok számára.

Az 1948-ban elfogadott Emberi Jogok Egyetemes Nyilatkozatának szerves részét képezik a gyermekek jogai. A gyermeki jog felől megközelítve e kérdést a jogi kötelezettségek nélküli nyilatkozattételektől, dekrétumoktól történő elmozdulás jelentős lépése volt ENSZ Gyermeki Jogok Nyilatkozatának elfogadása az ENSZ közgyűlésén, 1959. november 20-án. Az akkori 78 ENSZ tagállam egyhangúlag fogadat el azt. Bár a 10 pontban megfogalmazott Nyilatkozat nem bírt törvényi erővel, de referencia értéke volt, s mint azt több elemzés is kimutatja "inkább erkölcsi, mint jogi érvénnyel rendelkezett."[[11]](#footnote-11)

Az 1959. évi Gyermeki Jogok Nyilatkozata bevezetésében jogelődjének tekinti az 1924. évi Genfi Deklarációt. Ezt a folytonosságot vállalja éppen harminc évvel később, az 1989. november 20-i ENSZ közgyűlésen elfogadott, a Gyermek Jogairól Szóló Egyezmény, a korszakváltás dokumentuma is.[[12]](#footnote-12)

1. Részlet a Szerzőnek Szétszakadt és meg nem font hálók címmel 2000-ben az OKKER Kiadónál megjelent könyvéből.

   Fontosnak tartjuk jelezni, hogy Szabó Miklósnak Az orosz nevelés története című könyvében még korábbi – a magyarországi olvasóközönség előtt nem, vagy alig ismert - előzmény is megjelenik: a tolsztojánus K. N. Ventzel (1857-1947) 1905-ben fogalmazta meg a gyermeki jogok fontosságát. További kutatás tárgya, hogy ebben az időben a cári birodalom részeként létező lengyel fővárosban, Varsóban élő Janusz Korczak ismerhette-e az orosz szerző művét {A Szerk.} [↑](#footnote-ref-1)
2. [↑](#footnote-ref-2)
3. Vajkai Júlia Éva: Népnevelés a gép századában / Dr. Imre Sándor előszavával/ Studium Főbizománya, Budapest, é.n. p.12. [↑](#footnote-ref-3)
4. Közli: Gárdos Attila - Vajda Éva: A gyermek jogainak védelme a nemzetközi jogban. In. Jelentés a gyerekek helyzetéről Magyarországon 1993. (Főszerk.: Trencsényi L.) Gyermekérdekek Magyarországi Fóruma Budapest, 1994. p. 17.

   Ld. még Bokorné Szegő Hanna: A gyermek védelme a nemzetközi jogban. Jogtudományi Közlöny, 1979. június 29. p. 310-315 valamint: Bokorné Szegő Hanna: A gyermek védelme a nemzetközi jogban. Acta Humana , No. 9. 1992. [↑](#footnote-ref-4)
5. Illyés Sándor: A különösség problémája a neveléstudományban. In. Győri Anna-Majzik Lászlóné (szerk.): A nevelésügy távlati fejlesztéséről. VI. Nevelésügyi Kongresszus. Okker. 1994. p. 161-166. [↑](#footnote-ref-5)
6. Vág Ottó: Reformelméletek és reformmozgalmak a pedagógiában. Tankönyvkiadó, Budapest, 1985. p. 214. [↑](#footnote-ref-6)
7. Ballangó Jánosné és mtsai szerk.: Freinet-vel könnyebb. Vitéz János Tanítóképző Főiskola Esztergom, 1990. pp. 28-30., ill. 37. [↑](#footnote-ref-7)
8. Janusz Korczak: "A gyermek joga a tiszteletre" Állampolgári technikák az iskolában. Iskolapolgár Alapítvány - Állampolgári Tanulmányok Központja. Budapest, 1995.

   p. 18. (Ld. még. Makai Éva: Korczak-tanulmányok. Új Helikon Bt., Budapest 2018.)

   V.ö.Valeeva: Gumaniszticseszkaja pedagogika Janusa Korcsaka. Kazany, 1994. p. 37. [↑](#footnote-ref-8)
9. Janusz Korczak: The Getto Years 1939-42. Ghetto Fighters' House and Hakibbutz Hameuchad Publishing House. 1983. p.225., p. 256. (2017-ben magyarul kiadta a Magyar Pedagógiai Társaság közreműködésével a K.U.K. Kiadó. [↑](#footnote-ref-9)
10. Kiriakosz, M.:A jog és a proletárgyermek, Oki: A proletárgyermek társadalmi és jogi helyzete a Távol-Keleten. In. Vág Ottó szerk.: A marxista pedagógia története dokumentumokban II. Tankönyvkiadó. Budapest, 1971. p. 294-300. [↑](#footnote-ref-10)
11. Marie-Paul Eisele: Az ENSZ konvenciója a gyermekek jogairól. In Gyermeki jogok, jogsértő felnőttek. FICE Kiadványok, Budapest, 1994. p. 8. [↑](#footnote-ref-11)
12. Csizmár Gábor és mtsa (szerk.): Kézikönyv a gyerekekkel kapcsolatos jogi szabályozásról. Magyar Úttörők Szövetsége Országos Tanácsa - Policoop Kisszövetkezet. Budapest, 1989. pp. 33-35.

    Dr. Bíró Endre: A gyerekek jogairól. Állampolgári technikák az iskolában. Iskolapolgár Alapítvány. Budapest, 1993. pp. 22-25. [↑](#footnote-ref-12)